พันธบัตรเงินเฟ้อฮิตจองซื้อ1.2แสนล้าน
พันธบัตรเงินเฟ้อติดลมบนขายเกลี้ยง 4 หมื่นล้าน คนสนใจซื้อแสนล้าน
7 มี.ค. 2556

พันธบัตรเงินเฟ้อติดลมบนขายเกลี้ยง 4 หมื่นล้าน คนสนใจซื้อแสนล้าน
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) กล่าวว่า สบน.ร่วมกับธนาคาร 4 แห่ง ได้แก่ ธนาคารกรุงเทพ ธนาคารกรุงไทย ธนาคารดอยช์แบงก์ สาขากรุงเทพมหานคร และธนาคารฮ่องกงและเซี่ยงไฮ้แบงก์กิง คอร์ปอเรชั่น ทำการสำรวจความต้องการลงทุนของนักลงทุนที่ต้องการซื้อพันธบัตรชดเชยเงินเฟ้อ (InflationLinked Bond : ILB) รุ่นอายุ 15 ปี วงเงิน 4 หมื่นล้านบาท โดยการเสนออัตราดอกเบี้ยหน้าตั๋วที่ 1.25% ถึง 1.4% ปรากฏว่ามีผู้ต้องการซื้อมากกว่าวงเงินที่ออกจำหน่วย
นักลงทุนจำนวน 82 ราย แสดงความสนใจลงทุนใน ILB วงเงิน 1.21 แสนล้านบาท สูงกว่า 3 เท่าของวงเงินจำหน่าย
อย่างไรก็ตาม สบน. ได้จัดสรรพันธบัตร ILB ให้นักลงทุนในประเทศ 40% ของวงเงินจำหน่าย หรือประมาณ 1.6 หมื่นล้านบาท ให้แก่นักลงทุนในประเทศ 30 ราย เช่น กองทุนบำเหน็จบำนาญข้าราชการ สำนักงานประกันสังคม สถาบันการเงิน กองทุน ฯลฯ
นอกจากนี้ ยังจัดสรรให้นักลงทุนต่างชาติ 60% ของวงเงินจำหน่าย หรือประมาณ 2.4 หมื่นล้านบาท แก่นักลงทุนต่างชาติ 35 ราย จาก 11 ประเทศทั่วโลก 
น.ส.จุฬารัตน์ กล่าวว่า เนื่องจากนักลงทุนมีความต้องการลงทุนใน ILB รุ่นอายุ 15 ปี อย่างท่วมท้น สบน. จึงมีแผนการที่จะออก ILB รุ่นอายุ 15 ปี เพิ่มเติมบนรุ่นเดิม ผ่านการประมูลระบบอิเล็กทรอนิกส์อย่างต่อเนื่อง